মা সকালে কাজে বের হয়ে গেলে বিল্লালের আর পাত্তা নেই। কোথায় কোথায় টইটই করে ঘুরে, কে জানে। বেলা বাড়ার পর এক ছুটে ঘরে ঢুকে বলে, দাদি, খাতি দে, জববর খিদা লাগিসে। সফুরা নাতিকে আগের রাতের বাসি ভাত বেড়ে দেয়। যেদিন রাতের ভাত থাকে না, বাটিতে মুড়ি দিয়ে জংধরা টিনের ভেতর থেকে এক ডেলা গুড় বের করে দেয়। মুড়ি দেখে বিল্লালের মেজাজ চড়ে যায়, এ-বুড়ি, ভাত নেই? মুড়ি খালি প্যাট ভরবে? সফুরা নাতির মাথায় হাত বুলিয়ে বলে, ভাত নেই রে ভাইডি। গুড়-মুড়ি খায়ে বেশি কইরে পানি খায়ে নিলি প্যাট ভইরে যাবেনে।